Fir-rapport tal-2021 dwar is-saltna tad-dritt, il-Kummissjoni Ewropea qalet li l-emendi li saru fl-Att dwar ix-Xandir ma saħħux l-indipendenza u l-ħidma tal-Awtorità tax-Xandir f'Malta. Il-Kummissjoni sostniet li l-Awtorità tax-Xandir ma tirregolax biżżejjed dak li joħroġ miż-żewġ servizzi ewlenin tal-midja f'Malta, immexxijin mill-Partit Laburista u l-Partit Nazzjonalista. Dan ir-rapport jenfasizza l-influwenza politika qawwija li ż-żewġ partiti poltiċi prinċipali f'Malta għandhom fuq ix-xandir. Il-Partit Laburista u l-Partit Nazzjonalista jikkontrollaw numru ta' mezzi tax-xandir lokali, fosthom s-servizzi ta' aħbarijiet online, skont ir-rapport. Il-Kummissjoni qalet li t-tħassib dwar is-setgħa politika fuq il-mezzi tax-xandir qiegħed jippersisti. Ir-rapport tal-Kummissjoni jagħmel referenza għal rapport ieħor maħruġ miċ-Ċentru għall-Pluraliżmu fil-Midja u l-Libertà tal-Midja. Dan ir-rapport jgħid li s-sitwazzjoni kurrenti tal-midja f'Malta tfisser li l-partiti politiċi qegħdin jiddeterminaw il-ħidma tal-ġurnalisti. Barra minn hekk, il-mezzi tax-xandir tal-partiti għandhom influwenza kbira fuq id-diskors pubbliku. Aqra dwar il-libertà tal-midja f'Malta Indiċi Libertà tal-Midja: Malta tinżel 4 postijiet oħra; taqa' 36 post mill-2013 Is-sigurtà tal-ġurnalisti Ir-rapport tal-Kummissjoni ttratta wkoll l-isfidi li jaffaċċjaw il-ġurnalisti fil-professjoni tagħhom, fosthom in-nuqqas ta' aċċess għall-informazzjoni miżmuma mill-awtoritajiet pubbliċi. Minkejja t-tnaqqis fir-riskji għall-ġurnalisti mis-sena l-oħra, il-pjattaforma fil-Kunsill Ewropew li tippromwovi l-protezzjoni tal-ġurnalisti rrapportat żewġ każijiet allarmanti. Dawn huma marbutin man-negozjant barrani li fetaħ kawżi kontra ħames mezzi tax-xandir lokali u l-allegat tixħim ta' ġurnalist mat-Times of Malta. Aqra aktar "Hemm bżonn laqgħa mal-Gvern dwar it-theddid legali ta' Musayev" – IĠM Skont ir-rapport, iż-żewġ każijiet huma relatati mal-ġurnaliżmu investigattiv li kienet twettaq Daphne Caruana Galizia u l-proċeduri kriminali marbutin mal-assassinju tagħha. Ir-rapport juri li l-Istitut tal-Ġurnalisti Maltin wera t-tħassib tiegħu dwar iż-żieda fiż-żuffjett bil-ġurnalisti fuq il-midja soċjali. Madankollu, tfaħħru numru ta' riformi li ġew fis-seħħ fl-2020, fosthom ir-riforma fis-sistema tal-ħatra ġudizzjarja. Dan wassal biex is-sistema tal-ġustizzja f'Malta saret iktar indipendenti. Minkejja dan, l-effiċjenza tas-sistema għadha tiġi affettwata għaliex hawn numru żgħir ta' mħallfin u maġistrati. Ir-rapport tal-Kummissjoni jgħid li l-entitajiet tal-investigazzjoni u l-prosekuzzjoni f'Malta qegħdin ikampaw aħjar f'każijiet ta' korruzzjoni. Madankollu, l-investigazzjonijiet għadhom jieħdu ħafna żmien. Il-Kummissjoni qalet ukoll li għal xi esperti u kapijiet ta' negozji, il-livell ta' korruzzjoni fis-settur pubbliku għadu relattivament għoli. .td_uid_3_60f82ea8c0fc8_rand.td-a-rec-img{text-align:left}.td_uid_3_60f82ea8c0fc8_rand.td-a-rec-img img{margin:0 auto 0 0}